Manat acerbaixano

: *Para a moeda de Turkmenistán, véxase **Manat turcomán**.*

O **manat acerbaixano** (código: AZN; símbolo: ₼) é a unidade monetaria de Azerbaidján desde 2006.

O seu código ISO 4217 é AZN desde o 1 de xaneiro de 2006, e ata esa data era AZM) e como símbolo escolleuse unha especie de letra m estilizada (úsase tamén "m" ou "man").

Subdivídese e 100 *qəpik* como moeda divisionaria, fracción que non se utilizou entre 1993 e 2005 por mor da forte inflación, mais que se introduciu novamente o 1 de xaneiro de 2006.

## Etimoloxía 
O termo *manat* tomouse do persa *munāt* e do ruso *Монета*, vocábulos que en ambos os casos proceden da palabra latina *moneta*, de onde deriva tamén a nosa "moeda". *Manat* foi, así mesmo, a palabra coa que se designou o rublo soviético tanto na lingua azerí como na turcomá.

## Primeiro manat (1919-1923) 
A República Democrática de Azerbaidján e a súa sucesora, a República Socialista Soviética de Azerbaidján, emitiron a súa propia moeda entre 1919 e 1923. Esa primeira unidade monetaria recibiu o nome de *manat* (منات) en azerí e de rublo (*рубль*) en ruso, e nos billetes a denominación da moeda aparecía en ambos os idiomas e, nalgúns casos, tamén en francés. O manat substituíu o primeiro rublo transcaucásico á par e foi, pola súa vez, substituído polo segundo rublo transcaucásico, logo de que Azerbaidján se convertese en parte da República Socialista Soviética Federativa Transcaucásica. Non se emitiron subdivisións e o manat, nesta etapa, só se emitiu en forma de billete.
[miniatura|189x189px|Billete de 100 **manats acerbaixanos** ([Rublo soviético|rublos) de 1921]]

### Billetes 
A República Democrática de Azerbaidján emitiu billetes cos valores nominais de 25, 50, 100, 250 e 500 manats, en tanto que a República Socialista Soviética de Azerbaidján puxo en circulación billetes de 5, 100, 1.000, 5.000, 10.000, 25.000, 50.000, 100.000, 250.000, 1 millón e 5 millóns de manats.

Desde principios de 2002 ata principios de 2005, o tipo de cambio mantívose bastante estable, e só variou dentro dunha banda de 4.770 a 4.990 manats por dólar. Mais a partir da primavera de 2005 comezou a producirse un lixeiro pero constante incremento do valor do manat fronte ao dólar; a razón máis probable foi o aumento do fluxo de Petrodólares cara ao país, xunto co prezo xeralmente alto do petróleo no mercado mundial. A finais de 2005, un dólar valía 4.591 manats. En consecuencia, os billetes de menos de 100 manats desapareceran da circulación en 2005, do mesmo xeito que socedera xa anos antes coas moedas divisionarias expresadas en *qəpik*.

## Terceiro manat (desde 2006) 
O 1 de xaneiro de 2006 implantouse unha nova xeración do manat, con código ISO 4217 e que se coñece como "manat moeda nacional". A taxa de cambio co anterior manat foi dun dos novos por 5.000 dos antigos. A partir do 1 de outubro de 2005, os prezos xa se indicaban en ambas as moedas, para lle facilitar a transición á poboación. Coa nova moeda reintroducíronse no sistema as moedas con valores expresados en *qəpik*, que desapareceran da circulación xa en 1993, por mor da inflación.

### Símbolo 
[miniatura|82x82px|[Símbolos monetarios|Símbolo do manat acerbaixano]]
Tanto os novos billetes desta etapa do manat acerbaixano como o seu símbolo (₼) foron deseñados en 2006 por Robert Kalina, o deseñador austríaco que se encargou tamén da creación da primeira serie de billetes de euro. O símbolo engadiuse ao estándar Unicode (U+20BC) en 2013, logo dalgunhas tentativas sen éxito en 2008 e en 2011. O símbolo inspirouse no do euro (€), baseado nunha proposta inicial de Mykyta Yevstifeyev, e lembra este símbolo xirado 90º en sentido horario.

### Moedas 
As moedas en circulación son as de 1, 3, 5, 10, 20 e 50 qəpik. A maioría delas lembran, tanto no deseño como no seu tamaño, as moedas do euro, en particular a moeda bimetálica de 50 qəpik (similar á de 2 euros) e a de 10 qəpik (cun deseño coñecido como "flor española", similar á de 20 céntimos de euro). As moedas puxéronse en circulación en xaneiro de 2006 e non amosan o ano de cuñaxe nin de emisión.

### Billetes 
Os billetes postos en circulación teñen os valores de 1, 5, 10, 20, 50, 100 e 200 manats. O seu deseñador, Robert Kalina, é autor non só destes billetes e dos do euro, senón doutros correspondentes aos sistemas da libra siria, o marco convertible bosníaco ou o antigo xilin austríaco. Os billetes teñen certas semellanzas cos do euro e os criterios de elección dos seus motivos inspiráronse nos dos billetes da Eurozona.

En 2009 o Banco Nacional de Azerbaidján (*Azərbaycan Milli Bankı*) cambiou o seu nome polo de Banco Central da República de Azerbaidján (*Azərbaycan Respublikasının Mərkəzi Bankı*). En 2010 emitiuse o billete dun manat que xa reproducía esta nova denominación do banco emisor, ao que se lle sumou en 2012 o de 5 manats. En 2017 emitiuse un billete de 100 manats que, datado en 2013, aínda que coa nova denominación do banco emisor. En febreiro de 2013, o Banco Central da República de Azerbaidján anunciou a posta en circulación de billetes dun valor máis alto que o dos existentes. Non foi ata 2018 cando se introduciu o novo billete de 200 manats, conmemorativo do 95 aniversario do expresidente acerbaixano Heydər Əliyev.

## Notas 
## Véxase tamén 
### Bibliografía 
* Mehdizade, S. (2006). "Azerbaijan's New Manats: Design and Transition to a New Currency". En *Azerbaijan International*. Outono de 2006 (14.3. Páxinas 64-69).
### Outros artigos 
* Economía de Azerbaidján
### Ligazóns externas 
* Catálogo das moedas e os billetes de Azerbaidján